Assalamu'alaikum dan Salam Sejahtera, Hanya dua atau tiga hari lagi, Syawal 1435 Hijrah menjelang tiba. Umat Islam akan merayakan Aidil Fitri sebagai tanda selesainya pelaksanaan tuntutan berpuasa dan berzakat fitrah dibulan Ramadhan. Saya percaya, perayaan tersebut tidak membayangkan kegembiraan kerana berakhirnya bulan Ramadhan yang mulia. Sebaliknya untuk memberi ruang kepada seluruh umat Islam melakukan imbasan terhadap segala amal kebaikan yang dilakukan di sepanjang Ramadhan sebagai suatu proses tarbiyyah (pendidikan) yang diharapkan berlanjutan sepanjang kehidupan seterusnya. Bulan Ramadhan yang sering disebut sebagai bulan penuh keberkatan dan kemurahan budi (almubarak dan kareem) juga disebut sebagai Syahrulmuaasah iaitu bulan yang subur dengan kasih sayang, simpati dan keprihatinan. Justeru, kita menyaksikan pelbagai kegiatan yang melambangkan tuntutan ini dipamerkan warga UKM. Keprihatinan yang ditunjukkan kepada golongan anak yatim, fakir miskin, ibu tunggal dan komuniti Pribumi misalnya jelas bergerak dengan teratur menerusi pelbagai acara. Bahkan suasana berpuasa tidak menjadi penghalang kepada aktiviti keilmuan yang berdampak dengan berlangsungnya beberapa aktiviti Persada Canselori yang kini semakin dikenali sebagai landasan yang tersedia dalam membicarakan persoalan semasa masyarakat dan negara. Persoalan halal haram produk makanan, kanak-kanak yang perlu dilindungi dan golongan gelandangan kota yang perlu dibela telah menambat perhatian pelbagai pemegang taruh dan media massa. Justeru, saya merasakan iltizam kita mewujudkan Persada Canselori sebagai pentas wacana intelektual membicarakan kepentingan sejagat adalah suatu wajaran yang tepat dalam memenuhi tanggungjawab sebuah unversiti kebangsaan. Dalam saat umat Islam menikmati suasana beribadah yang tenang, seluruh dunia dikejutkan dengan tragedi yang mengorbankan kesemua 298 penumpang dan crew MH17 di bumi Ukraine. Tragedi yang penuh persoalan, amat dirasai oleh warga UKM kerana turut melibatkan individu yang mempunyai kaitan rapat dengan warganya. Mereka ialah Allahyarham Mohd Salim Mohd Ali (alumni Fakulti Sains Kesihatan), Allahyarham Mohd Firdaus Abd Rahim (Crew MAS dan suami kepada Puan Nor Zarith Zaaba yang berkhidmat di Hospital UKM) dan Mendiang Mabel Anthonysamy Soosai (mantan Pensyarah Pusat Pengajian Bahasa dan Linguistik UKM, terkorban bersama suami dan anak). Dalam mendepani saat getir ini, saya percaya seluruh warga UKM terus mendoakan agar keluarga yang terlibat tabah menghadapi ujian berat selain menyokong penuh apa jua prakarsa yang dilakukan pihak berkuasa dalam menguruskan kesan tragedi ini. Pada masa yang sama, kita tidak pernah terlepas daripada turut berasa terpanggil dengan penuh prihatin pertelingkahan dahsyat yang sedang berlaku di rantau Asia Barat, khususnya Gaza Palestin,. Selain inisiatif biasa membela golongan yang ditimpa kesukaran hidup, para ilmuan kita turut diundang oleh pelbagai agensi dan media massa untuk memberi pandangan pakar dalam mencari penyelesaian terhadap kemelut yang sedang dihadapi. Dalam suasana berhari raya ini, saya berharap, rayakanlah dengan penuh kesederhanaan, kesyukuran dan keinsafan terhadap sebilangan umat manusia yang tidak sedikit jumlahnya di luar sana yang sedang menghadapi pelbagai ujian besar. Masalah kemiskinan, kebuluran, peperangan dan perseteruan masih menghambat dunia. Justeru, hargailah perdamaian, persaudaraan dalam kepelbagaian dan kemakmuran yang sedang dinikmati di tanahair kita. Sempena perayaan Aidil Fitri ini, saya memohon maaf zahir dan batin, atas segala keterlanjuran dalam perbuatan dan tutur kata selama ini yang tentunya tidak disengajakan. Selamat menempuh perjalanan ke kampung halaman untuk memperkukuh silaturrahim dan menzahirkan kasih sayang kepada ibu bapa dan sanak saudara. Sehingga kita bertemu lagi di kampus, untuk meneruskan perjuangan mendaulatkan keunggulan UKM, universiti yang kita cintai. Salam hormat, Noor Azlan Ghazali